OBH 1872/1997.
Az állampolgári jogok országgyűlési biztosának jelentése
Ügyintéző: dr. Valach Adrien

Az eljárás megindulása

A Délmagyarország c. napilap 1997. január 20-ai számában tudósított "Halál a kilencediken" címmel a József Attila Tudományegyetem egyik kollégiumában történt rendkívüli halálesetről. A cikk kérdésként vetette föl, hogy a kollégiumban miért nem lehet segélyhívásra használni a szinteken elhelyezett telefont és miért nem biztosítanak éjszakai orvosi ügyeletet. A cikk azt is leírta, hogy az intézmény igazgatója az újságírónak azt a tájékoztatást adta, működik a kollégiumban a segélyhívó rendszer. Az újságíró azonban ennek utánajárt, kipróbálta és megállapította, hogy nem működött a rendszer.

A cikkben felvetett probléma kivizsgálására hivatalból vizsgálatot indítottam. Megkerestem a József Attila Tudományegyetem rektorát tájékoztatást kérve arról, hogy miként biztosítják a kollégiumokban a szakszerű elsősegélynyújtást és milyen segélyhívó rendszerek működnek. Bekértem továbbá az egyetem vonatkozó szabályzatait.

A megállapított tényállás

A József Attila Tudományegyetem rektorától kapott válasz, a JATE Munkavédelmi Szabályzata valamint a Kollégiumok Szervezeti és Működési Szabályzata alapján az alábbi tényállást állapítottam meg.
A JATE kollégiumaiban a jogszabályban előírt elsősegélynyújtás személyi- és tárgyi feltételeit a folyamatos portai szolgálatok biztosítják. A portaszolgálat tagjai rendszeres elsősegély-nyújtási oktatásban részesülnek. A Munkavédelmi Szabályzat szerint az elsősegélynyújtók oktatása és továbbképzése az üzemorvos feladata, amelyre legutóbb 1997. februárjában került sor. A portahelyiségekben a lakók számának megfelelő elsősegélynyújtó mentődobozok vannak. Munkaidőben az elsősegély-nyújtási teendők ellátásában szükség szerint részt vesznek a gondnokok és a nevelőtanárok, munkaidőt követően az ügyeletes nevelőtanárok, illetve a seniori teendőket ellátó fiatal oktatók.
A kollégiumokban kiépített segélyhívó rendszerek az elsősegélynyújtásra alkalmasak. Az emeleteken az egyetemi telefonközpontba - hálózatba - bekapcsolt mellékállomások vannak, amelyekről közvetlenül lehet segítséget kérni. A telefonkészülékek mellett jól látható helyen fel vannak tüntetve a legfontosabb segélyhívószámok (mentők, tűzoltók, rendőrség). A portaszolgálatok közvetlen városi vonallal rendelkeznek, amelyekről a segélyhívások - mint az országban mindenhol - ingyenesek.

Alkalmazott jogszabályok

1972. évi II. törvény az egészségügyről

28. § (2) A munkahelyeken, az oktatási és minden egyéb olyan intézményben, ahol emberek tömegesen fordulnak meg, biztosítani kell az azonnali szakszerű elsősegélynyújtást.

16/1972. (IV. 29.) MT rendelet az egészségügyről szóló 1972. évi II. törvény végrehajtásáról

16. § Az elsősegélynyújtásról a munkahely, illetőleg az intézmény fenntartója köteles gondoskodni a népjóléti miniszternek – az illetékes miniszterekkel és országos hatáskörű szervek vezetőivel egyetértésben – jogszabályban megállapított rendelkezései szerint.

1993. évi LXXX. törvény a felsőoktatásról

37/A. § (1) A hallgatónak a felsőoktatási intézmény Szabályzatában előírt módon el kell sajátítania és alkalmaznia kell az egészségét és a biztonságát védő ismereteket, továbbá jelentenie kell, ha balesetet vagy balesetveszélyt észlel.
(2) A hallgató számára biztosítani kell mindazokat az információkat és szolgáltatásokat, amelyek tanulmányai alatt beilleszkedését, egészséges életvitelét, egészségügyi ellátását szolgálják.

47. § (1) A felsőoktatási intézmények – e törvényben meghatározott keretek között – a szervezetüket maguk alakítják ki úgy, hogy az alkalmas legyen az oktatási, tudományos kutatási, művészeti és egyéb feladataik ellátására, a gazdaságos működtetésre.
(4) A felsőoktatási intézményhez kollégium, könyvtár, gyakorlóiskola és -óvoda, gyakorlóhely, tangazdaság, gyógyító, termelő, szolgáltató és más szervezeti egységek is tartozhatnak. A gyakorlóiskolák közoktatási és felsőoktatással összefüggő feladatokat is ellátnak.

51. § (1) A felsőoktatási intézmény szervezetéről és működéséről az egyetemi, illetőleg a főiskolai tanács Szabályzatot alkot.
(2) A Szabályzat tartalmazza és meghatározza a felsőoktatási intézmény oktatási és tudományos kutatási feladatait, az intézmény oktatóinak, tudományos kutatóinak, hallgatóinak jogait és kötelességeit, az intézmény vezetésének, ezen belül az önkormányzati szervek, a testületek és a vezetők feladat- és hatáskörét, az intézményi testületekben a képviselet és a választás rendjét, az intézmény szervezeti tagozódását, a hatáskörök intézményen belüli megoszlását, az intézményhez tartozó szervezeti egységeket; a működés és más intézményekkel létesített együttműködés szabályait, az intézmény által meghatározott más feladatok ellátásának szabályait; a Szabályzatba e törvény szerint tartozó más rendelkezéseket, így különösen a gazdasági vezető más jogszabályokban meghatározott jogainak gyakorlását.
(3) A Szabályzatnak része a hallgatók felvételi és átiratkozási, tanulmányi és vizsga-, juttatási és térítési, kollégiumi, illetőleg fegyelmi, kártérítési, baleset- és munkavédelmi szabályzata, a hallgatói önkormányzat szervezeti és működési szabályzata, továbbá a tudományos kutatásra, a művészeti alkotó tevékenységre, egyetemeken a doktori képzésre és a doktori fokozat megszerzésére, a habilitációs eljárásra vonatkozó szabályzat, valamint az oktatói-kutatói követelményrendszer, az oktatók hallgatói véleményezésének és a Magyar Köztársaság állami ünnepeiről szóló 1991. évi VIII. törvényben felsorolt, illetve az intézményi ünnepek és megemlékezések rendje.
(4) A (2) és (3) bekezdésben meghatározott tárgykörökről külön szabályzatokban is lehet rendelkezni.

Az érintett alkotmányos jog

- a legmagasabb szintű lelki és testi egészséghez való jog [Alkotmány 70/D. § (1)-(2)]

A vizsgálat megállapításai

A vizsgálat eredményeként megállapítottam, hogy a József Attila Tudományegyetem az elsősegélynyújtással kapcsolatban  előírt kötelezettségeinek eleget tesz. Az oktatási intézmény - a vonatkozó jogszabályi rendelkezések értelmében - éjszakai orvosi ügyelet biztosítására nem köteles. Az egyetem szabályzatai a hatályos jogi normáknak megfelelnek. Az érintett alkotmányos jog tekintetében visszásságot nem észleltem.

Fentiekre tekintettel az ügyben ajánlással nem élek.

Budapest, 1997. június 5.

Gönczöl Katalin